БНМАУ-ын засгийн газрын төлөөлөгчид “Бээжин пандий” хэмээх Бээжин хотын төв зочид буудалд очив. Зочид буудал пиг дүүрэн хүнтэй, дийлэнх нь согтуу, хөлчүү америк цэрэг, офицерүүд байлаа. Үйлчилгээ нь ч тун тааруу. Манай төлөөлөгчдийн өмсөж явсан “галоша” хэмээх бороо, уснаас хамгаалж, гутлын гадуур өмсдөг резинэн орос шаахайн зарим нь энэ төв зочид буудалд алдагджээ. Тохилог оргүй наартай буудал байв. Монголын төлөөлөгчид өөрсдийн авч явсан пүүгээ дэвсгэрээ л арай хэрэглэсэнгүй. Тэгсхийгээд Бээжингээс Чүнцин орохоор нисчээ. Хөх мөрний дундах нэгэн арлыг эзэлсэн нисэх онгоцны буудалд “Дуглас” онгоц газардав. “Ялалт” хэмээх зочид буудалд төлөөлөгчдийг байрлуулжээ. Р.Гомбожав өгүүлэх нь: Манай төлөөлөгчдийг эхлээд Дундад Иргэн улсын Гадаад явдлын яамны сайд Ван Шизе хүлээн авч хоёр улсын хооронд дипломат харилцаа тогтоох нарийн ширийн асуудлыг төлөөлөгчдийн тэргүүн Сүрэнжав гуайтай ярилцсан юм гэнэлээ. Сүрэнжав гуай бүх асуудалд буурьтай хандсан гэдэг. Чүнцин рүү явахынх нь өмнө маршал Чойбалсан гуайг ганцааранг нь тусад нь хүлээн авч уулзан Хятад улсын цаг үеийн нөхцөл байдал, засгийн газрынх нь бодлого, чиглэлийн талаар дэлгэрэнгүй ярьж анхаарах асуудал дээр тогтож зөвлөжээ. Тэр нь ч уулзалт ярианы үед илт ажиглагдан мэдэгдэж байсан гэж аав ярьдаг юм. Чүнцин уулархаг газар байдаг ажээ. Уул өөд өгсөхөд “Хүн-дамнуурга” хэрэглэхийг хятадын тал зөвлөхөд Сүрэнжав гуай “бид хөлөглөдөггүй улс” гээд татгалзсан гэдэг. ГЯЯ- ны сайд Ван Шизег хүлээн авсны дараах өдөр Хятадын засгийн газрын Ерөнхий сайд Генералиссмус Чан Кайши ерөнхийлөгчийнхөө ордонд уг төлөөлөгчдийг албан ёсоор хүлээн авчээ. Ерөнхийлөгчийн ордны үүдэнд хоёр улсын төрийн далбаа мандуулж торгон цэрэг жагсаагаад гуулин хөгжим хангинаж тун сүртэй байжээ. Чан Кайши Генералиссмусынхаа алтан саа болсон дүрэмт хувцастайгаа угтан авчээ. Тун найрсаг хүндэтгэл үзүүлсэн байдалтай байсан гэж аав ярьдаг юм. Сүрэнжав гуай уулзалт ярианы үед зөвхөн ааваар л орчуулга хийлгэжээ. Үүнийг ажсан Чан Кайши “манай орчуулагч муу орчуулж байна уу” гэхэд нь Сүрэнжав гуай “бид өөрийнхөө орчуулагчид дассан юм” гэжээ. Чан Кайши хоёр орны харилцааны тухайд хориод оны эхээр генерал Сюй монголд олон цэрэгтэй очиж, монголын ард түмнийг гомдоосон хэрэг тарьсан. Гэхдээ манай хоёр ард түмэн урьдын сайн уламжлал бий гээд зэргэлдээ өрөөнд ширээнд урьж эцэст нь Монголын засгийн газрын төлөөлөгчидтэй зургаа хамт татуулжээ. Хятадын сонинуудад монголын найман хүний тухай мэдээлснээс гадна Чүнциний радиогоор ярьжээ. Монгол, Дундад Иргэн улсын хооронд дипломат харилцаа тогтоосонтой холбогдуулж Чүнцин дэх ЗХУ-ын элчин сайдын яамны том цайллага болж гадаадын дипломатуудыг урьжээ. ЗХУ- ын элчин сайд Павлов болон ЭСЯ-ны ажилтнууд монголын төлөөлөгчдийг найрсаг дотно хүлээн авч ажилд нь гүн тусламж дэмжлэг үзүүлсэн байна. БНМАУ-ын ЗГ-ын төлөөлөгчдийн тэргүүн Сүрэнжав хятадын болон Чүнцинд суугаа гадаадын хэвлэл- мэдээллийн агентлаг, сонины сурвалжлагчдад зориулж хэвлэлийн бага хурал зохион байгуулж нутгаасаа авч очсон цагаан идээний дээж, архи тэргүүтнээ ширээнд тавьжээ. Нөхөр Сүрэнжавын хэвлэлийн бага хурал дээр хэлэх үгийг ЗХУ-ын ЭСЯ-ны нөхөд англи, орос хэл дээр олшруулан өгчээ. Аав хятад хэл дээрх орчуулгыг хийсний дараа Сүрэнжав гуайн зөвлөсний дараа ЗХУ-ын ЭСЯ-ны 1-р нарийн бичгийн дарга Федоренкод үзүүлжээ. Федоренко орчуулгыг өндөр үнэлээд аавыг магтсан гэдэг. Федоренко хятад хэлэнд ус цас хүн байжээ. Монголчуудад элэгсэг дотно ханддаг нь зүйн хэрэг байлаа. Тэрбээр 1939 оны Халх голын дайнд оролцож монголын ард түмний тусгаар тогтнолын төлөө тэмцэж явсан